Diari Oficial de la Generalitat Valenciana


Sumari del DOGV 9564, del 29-03-2023 (2023/3426)

RESOLUCIÓ de 28 de març de 2023, de la consellera d'Agricultura, Desenvolupament Rural, Emergència Climàtica i Transició Ecològica, per la qual es modifica el període de crema de marges de cultiu o d'eliminació de residus agrícoles i forestals mitjançant ús del foc.
--------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9564

Data del DOGV
:   29-03-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/3426


Data del document
:   28-03-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica

RESOLUCIÓ de 28 de març de 2023, de la consellera d'Agricultura, Desenvolupament Rural, Emergència Climàtica i Transició Ecològica, per la qual es modifica el període de crema de marges de cultiu o d'eliminació de residus agrícoles i forestals mitjançant ús del foc. [2023/3426]  
L'article 44 de la Llei 43/2003, de muntanyes, relatiu a la prevenció d'incendis forestals, indica que les comunitats autònomes regularan en muntanyes i àrees limítrofs l'exercici de totes aquelles activitats que puguen donar lloc a risc d'incendi.  
L'article 146 del Reglament de la Llei 3/1993, de 9 de desembre, forestal de la Comunitat Valenciana, aprovat pel Decret 98/1995, de 16 de maig, estableix que en els terrenys forestals, en els limítrofs o amb una proximitat menor de 500 metres d'aquells, prèvia autorització, podrà realitzar-se la crema de marges de cultiu o de restes agrícoles o forestals, així com la crema de canyars, canyissars o matolls lligada a alguna mena d'aprofitament ramader, cinegètic o de qualsevol altre tipus, fora del període comprés entre l'1 de juliol i el 30 de setembre.  
  
El mateix article, al punt 2, estableix que els períodes indicats podran ser modificats per la direcció general competent en funció de les condicions de perill d'incendis. Dins dels factors de perill d'incendis es troben els derivats dels fenòmens meteorològics, especialment l'absència de precipitacions i les altes temperatures.  
  
La Llei 40/2015, d'1 d'octubre, de règim jurídic del sector públic, regula en l'article 10 l'avocació d'assumptes d'òrgans dependents, en aquest cas és convenient que la consellera d'Agricultura, Desenvolupament Rural, Emergència Climàtica i Transició Ecològica reclame al seu favor ateses les especials circumstàncies socioeconòmiques i organitzatives concurrents.  
La Llei 7/2022, de 8 d'abril, de residus i sòls contaminats per a una economia circular, defineix com a «residus agraris i silvícoles» els residus generats per les activitats agrícoles, ramaderes i silvícoles i, mitjançant l'article 27, regula l'eliminació d'aquests residus mitjançant l'ús del foc, i estableix una sèrie d'excepcions que poden autoritzar-se per l'òrgan competent de la Comunitat Autònoma.  
  
Mitjançant Resolució de 10 de febrer de 2023, de la consellera d'Agricultura, Desenvolupament Rural, Emergència Climàtica i Transició Ecològica, es van aprovar les instruccions per a l'ús del foc en l'eliminació de residus agrícoles i forestals, en aplicació del que es disposa en l'article 27 de la Llei 7/2022, de 8 d'abril, de residus i sòls contaminats per a una economia circular.  
En particular, en l'annex III de la citada resolució, s'estableixen les condicions mínimes per a la realització de cremes de residus agrícoles i forestals mitjançant l'ús del foc, que són aplicable tant als terrenys forestals com a totes les parcel·les agrícoles situades en la zona d'influència forestal prevista en l'article 57 de la Llei 3/1993, de 9 de desembre, forestal de la Comunitat Valenciana.  
Ateses les especials condicions de perill d'incendis que estan afectant la Comunitat Valenciana, amb una absència acumulada de precipitacions, acompanyada d'elevades temperatures, i que no es preveuen canvis per als pròxims dies, és pel que s'estima que les condicions de perill d'incendis són molt altes, per una elevada disponibilitat de la vegetació forestal i, per tant, amb vista a aconseguir una més eficaç prevenció de la iniciació de possibles incendis forestals, es considera convenient ampliar el període de restricció de cremes de residus agrícoles establit en la Resolució de 10 de febrer de 2023, de la consellera d'Agricultura, Desenvolupament Rural, Emergència Climàtica i Transició Ecològica fins que les condicions meteorològiques permeten reiniciar l'activitat.  
  
En virtut de les competències atorgades per Decret 6/2019, de 17 de juny, del president de la Generalitat, pel qual nomena les persones titulars de les vicepresidències i de les conselleries, el Decret 5/2019, de 16 de juny, del president de la Generalitat, pel qual es determina el número i la denominació de les conselleries, i el Decret 176/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, resolc:  
  
Primer. Avocació de competència  
Reclamar la competència per a modificar els períodes en els quals es poden realitzar les cremes de marges de cultiu en funció de les condicions de perill d'incendis, atribuïda reglamentàriament a la Direcció General de Prevenció d'Incendis Forestals, en l'article 146.2 del Reglament de la Llei 3/1993, de 9 de desembre, forestal de la Comunitat Valenciana, aprovat pel Decret 98/1995, de 16 de maig, del Govern Valencià, de conformitat amb l'article 10 de la Llei 40/2015, d'1 d'octubre, de règim jurídic del sector públic.  
  
Segon. Modificació condicions de crema de residus  
Modificar l'annex III de la Resolució de 10 de febrer de 2023, de la consellera d'Agricultura, Desenvolupament Rural, Emergència Climàtica i Transició Ecològica, pel qual s'aproven les instruccions per a l'ús del foc en l'eliminació de residus agrícoles i forestals, i s'amplia el període en el qual no es podrà autoritzar, en els terrenys forestals, en els limítrofs o amb una proximitat menor de 500 metres d'aquells, la crema de marges de cultiu o de residus agrícoles o forestals, que s'iniciarà l'endemà de la publicació d'aquesta i que es prolongarà fins a nova resolució.  
  
Tercer. Restricció d'accions o activitats recollides en els plans locals de cremes i autoritzacions  
Deixar en suspens, des de l'endemà de la publicació d'aquesta i fins a nova resolució, totes les accions o activitats recollides en els plans locals de cremes o en autoritzacions nominatives que contradiguen el que s'estableix en aquesta resolució, excepte aquelles contemplades en els plans locals de crema amb regulació especial per al període comprés entre l'1 de juliol i el 30 de setembre, que es podran realitzar en el període de restricció indicat dels mesos de juny i octubre, sempre que s'ajusten als requisits establits per a la citada regulació especial.  
  
  
Quart. Autoritzacions extraordinàries  
Amb caràcter extraordinari, i únicament per raons fitosanitàries, d'investigació o altres motius d'urgència degudament justificats que no permeten l'ajornament, es podran autoritzar cremes durant el període anterior, sempre que existisca resolució en aquest sentit de la direcció general competent en prevenció d'incendis forestals.  
  
Cinqué. Publicitat i eficàcia  
Aquesta resolució es publicarà en el Diari Oficial de la Generalitat Valenciana, i tindrà efectes des de l'endemà de la publicació.  
  
  
Contra aquesta resolució, que posa fi a la via administrativa, es podrà interposar recurs contenciós administratiu davant el jutjat contenciós administratiu corresponent, en el termini de dos mesos, a comptar des de l'endemà de la publicació, de conformitat amb el que es preveu en els articles 10, 14 i 46.1 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjudici de la interposició del recurs potestatiu de reposició, davant aquest mateix òrgan, en el termini d'un mes, computat en els termes ja referits, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques. En tot cas, no podrà simultaniejar-se la interposició del recurs de reposició amb el contenciós administratiu. No obstant això, i de conformitat amb l'article 10.2 de la Llei 40/2015, d'1 d'octubre, de règim jurídic del sector públic, no correspon cap recurs contra l'apartat primer d'aquesta resolució, i es podran recórrer les resolucions dictades en virtut d'aquesta avocació.  
  
  
València, 28 de març de 2023.- La consellera d'Agricultura, Desenvolupament Rural, Emergència Climàtica i Transició Ecològica: Isaura Navarro Casillas.